Minu viimase aja lemmik-kokaraamat on Ching-He Huang'i  "Chinese Food Made Easy". Ma olen täitsa kindel, et see raamat on süüdi, et ma viimane kord Kaubamajas käies muu "hädavajaliku" kraami hulgas söögipulgad soetasin :).  Tegelikult on söögipulkadel mitu head funktsiooni, lisaks söömisele saab nendega ka väga edukalt taimi  pikeerida.        350 g veisefileed  1 tl heledat sojakastet  1 spl austrikastet  natuke suhkrut  2 spl maapähkliõli  3 küüslauguküünt  1 keskmine tšillikaun  200 g pak choy'd  1 tl austrikastet  soola  pipart    1. Lõika loomaliha umbes 1 cm paksusteks viiludeks. Vasarda loomalihalõigud õhemaks. Lõika liha terava noaga õhukesteks ribadeks.    2. Pane liha  kaussi ning lisa sojakaste, austrikaste ja natuke suhkrut. Maitsesta soola ja pipraga. Tõsta kauss kõrvale ja jäta maitsestuma.    3. Haki küüslauguküüned ja tšillikaun. Vala kuumale pannile 1 spl õli ja kuumuta minutijagu küüslauku ja tšillit. Lisa poolitatud pak choy. Lisa austrikaste ning maitsesta soola ja pipraga. Küpseta minuti jagu ning tõsta siis serveerimistaldrikule.    4. Kuumuta pannil ülejäänud õli ning lisa loomaliha. Küpseta kuni liha tõmbub pruuniks.    5.  Serveeri koos pak choy'ga.         niisiis, käiku läks rapsiõli, sest maapähkliõli pole minu majapidamisse veel ilmunud ja ega ma ei tunne sellest eriti puudust ka :). Pak choy on mul alles seemnete kujul, nii, et läheb veel aega, enne kui neid pannile sünnib panna, aga külmkapis oli üks õnnetu hiina kapsas, mis lausa karjus, et sööge mind ometi juba ära :). Igaks juhuks panin pool tšillikauna, mis oli täitsa hea otsus, muidu oleks liiga terav tulnud.      täitsa tore hiinakas, võib teine kordki teha. Riisiga serveerituna korralik õhtusöök.      Ching-He Huang "Chinese Food Made Easy"